افغانستان کې په یوه ورځ د پولیو شپږ پېښې رامنځته شوي
د افغانستان روغتیا وزارتپه پنځو ولایتونو کې د پولیو یا ګوزڼ د شپږو پېښو ثبتېدو خبر ورکړ.
د روغتیا وزارت ویاند ډاکټر وحیدالله مایار نن شنبه مې دوهمه(غويي۱۳) په کابل کې خبریالانو ته وویل چې له یادو پېښو څخه دوې په کندهار، او یو ه ـ یوه په هرات، کونړ، بلخ او بدخشان ولایتونو کې ثبت شوې ده. د روغتیا وزارت د معلوماتو په اساس په دې سره په روان میلادي کال کې په افغانستان کې د پولیو پېښو شمېر ۱۱ ته ورسېد. پر همدې مهال په جنوب کې د پوليو پرضد د مبارزې د عملیاتي مرکز مشر ډاکتر عبدالقیوم پخلا امریکا غږ ته وويل چې د ګوزڼ نوې پېښې يوه یې د کندهار ولایت په شاه ولیکوټ اوبله هم په غورک ولسوالۍ کې رامنځته شوې ده.. ده زیاته کړه چې ګوزڼ وهلي ماشومان د ۹ او ۶ میاشتو عمرونه لري او دواړه هلکان دي.. پخلا وويل:د شاه ولیکوټ د بوري د سیمي اوسیدنکی ماشوم د ۹ میاشتو عمر لري او د غورک د بدک د کلي اوسیدونکی ماشوم ۶ میاشتي عمر لري دوی هیڅ واکسین ندی تر لاسه کړی او په یادو دواړه ولسوالیو کې له تیرو ۲ کالو راهیسې کور په کور ماشومانو ته د ګوزڼ ضد واکسین هم ندي عملي شوی). د شاه ولیکوټ ولسوالۍ بوري سیمه له زابل ولایت له میزانې ولسوالۍ سره په سرحد کې پرته ده.. تر کندهار مخکې د زابل په همدې میزانه ولسوالۍ کې هم د سږ میلادي کال په پيل کې د ماشومانو د ګوزڼ يوه مثبته پېښه ثبت شوې وه. دغه راز سږکال د ګوزڼ يوه پېښه د کندهار په بل ګاونډي هلمند، يوه په فراه او یو هم په نیمروز ولایتونو کې ثبت شوي وې چې د نیمروز ګوزڼ وهلي ماشوم د شدید عصبي فلج له کبله خپل ژوند پکښې له لاسه ور کړی وو.. په جنوب کې روغتيايي مسئولین وايې چې د یادي حوزې په زیاتره سیمو کې د ګوزڼ د ناروغۍ پر ضد د ماشومانو د بدن مقاومت کمزوری دی او دوی د پېښو د زیات والي له پلوه اندېښمن دي. روغتیايي مسؤلین وايې چې د کرونا ویروس له کبله د عامي روغتیا وزارت د پریکړي له مخې په ټول هیواد کې د ۲ میاشتو لپاره د ګوزڼ ضد کمپاینونه دریدلي چي دا موده د رواني می میاشتي تر پای پوري بشپړه کیږي. عزیزالله پوپل په جنوبي ولایتونو کې د امریکا غږ اشنا راډیو د پښتو خبریال دی. له امریکا غږ سره د کار له مخه یې په سیمه کې له ملي راډیو او ټلویزیون، روز خبري اژانس، هیواد ټلویزیون او افغان ازاد راډیو سره د خبریال په حیث کار کړی، او د کندهار په پوهنتون کې یې د ادبیاتو زده کړې ترسره کړې دي